ডিজিটেল সংবাদ গোগামুখঃ প্ৰকৃতিৰ ৰোষত নামনি সোৱণশিৰি জলবিদ্যুৎ প্ৰকল্প। প্ৰকল্পৰ নিৰ্মাণকাৰ্য যিমানেই আগবাঢ়িছে সিমানেই বিপদ বাঢ়ি আহিছে এই প্ৰকল্পলৈ। প্ৰকৃতিৰ ভয়ংকৰ ৰূপে নামনি সোৱণশিৰি জলবিদ্যুৎ প্ৰকল্পৰ ভৱিষ্যত সম্পৰ্কে পুনৰ প্ৰশ্ন উত্থাপন কৰিছে।
২০০০ মেগাৱাট শক্তি সম্পন্ন নামনি সোৱণশিৰি জলবিদ্যুৎ প্ৰকল্প নিৰ্মাণৰ বিৰুদ্ধে ৰাজ্যৰ বিভিন্ন দল-সংগঠনে প্ৰতিবাদ সাব্যস্ত কৰাৰ লগতে অসমৰ বিশেষজ্ঞই গেৰুকামুখৰ দৰে বালিয়া তথা ঠুনুকা পাহাৰত বৃহৎ নদীবান্ধ নিৰ্মাণে অসমক ধ্বংসৰ দিশলৈ লৈ যাব বুলি মন্তব্য কৰিছিল।
দল, সংগঠনৰ এনে আন্দোলন আৰু প্ৰতিবাদৰ লগতে স্থানীয় বিশেষজ্ঞৰ প্ৰতিবেদনৰ বাবেই এই প্ৰকল্প নিৰ্মাণত বাধাৰ সৃষ্টি হৈছিল । কিন্তু বিগত তিনি-চাৰি বছৰ ধৰি নদীবান্ধ বিৰোধী দল-সংগঠনৰ দুৰ্বল স্থিতি আৰু মৌনব্ৰতৰ বাবে এন এইচ পি চিয়ে প্ৰকল্পৰ প্ৰায় ৮০-৯০ শতাংশ নিৰ্মাণ কাৰ্য সম্পন্ন হৈ গৈছে।
সোৱণশিৰি নদীৰ এই খহনীয়াত এন এইচ পি চিৰ বিষয়া-কৰ্মচাৰীসকল আতংকিত হৈ পৰা বুলি জানিব পৰা গৈছে। লগতে এই প্ৰকল্পৰ অত্যাধুনিক নিৰ্মাণ শৈলীৰ ওপৰত পুনৰ প্ৰশ্ন উত্থাপন হৈছে। সমান্তৰালকৈ প্ৰশ্ন উত্থাপন হৈছে এই প্ৰকল্পৰ ভৱিষ্যত আৰু লখিমপুৰ, ধেমাজি, মাজুলীকে ধৰি উজনি অসমৰ জিলা কেইখনৰ ভৱিষ্যত সুৰক্ষিত দিশটোক লৈ।
